
	РЕПУБЛИКА СРБИЈА
ЗАШТИТНИК ГРАЂАНА
01 Број: 070-101-258/08
Б е о г р а д

	
	

	дел.бр. 5111    датум 09.07.2009. 
	
	


2

Н.Н.
	

	


Господине Н,

На основу члана 29. став 1. Закона о Заштитнику грађана („Сл. гласник РС“ бр. 79/05 и 54/07), након спроведеног поступка контроле законитости и правилности рада Градске управе за друштвене делатности, финансије, имовинске и инспекцијске послове града Ваљева у поступку по притужби Н.Н, из села Р....., Заштитник грађана вас 

О б а в е ш т а в а

о

з а в р ш е т к у  п о с т у п к а
. . .
Н.Н. из села Р........ поднео је Заштитнику грађана притужбу поводом неодлучивања по поднетом захтеву за утврђивање статуса борца НОР-а Одељења за борачко - инвалидска питања Општинске управе В...... 
Заштитник грађана је, поступајући по притужби господина Лазаревића, а по спрoведеном поступку, утврдио да су постојали недостаци у раду Градске управе за друштвене делатности, финансије, имовинске и инспекцијске послове града В......, Одељења за друштвене делатности, који су проузроковали повреду права грађанина, која се огледа у кршењу основних начела управног поступка и других принципа добре управе због непоступања по захтеву за утврђивање статуса борца НОР-а. 
У складу са законским овлашћењима, Заштитник грађана је 05. јуна 2009. године наведеном органу упутио препоруку 01 Број: 070-101-258/08-04 о томе како би  уочене недостатке требало отклонити, и то:

- да Градска управа за друштвене делатности, финансије, имовинске и инспекцијске послове града В......., као орган који решава у првом степену у поступку одлучивања по захтеву за утврђивање статуса борца НОР-а, у оквиру својих законских овлашћења, применом одредби чл. 43. ст. 1. Закона о правима бораца, војних инвалида и њихових породица, без одлагања спроведе поступак и одлучи по захтеву Н.Н. који је поднет још 17.11.2005. године. 
- да обавештавањем Заштитника грађана, у року од 60 дана од дана пријема препоруке, о поступању по њој.

Поступајући по препоруци, Градска управа за друштвене делатности, финансије, имовинске и инспекцијске послове града В...... је у остављеном року, службеном актом бр. 580-367/09-09 од 23.6.2009. године, обавестила Заштитника грађана да је у свему поступила по препоруци. Наведеним актом Градска управа за друштвене делатности, финансије, имовинске и инспекцијске послове града В...... обавестила је овај орган да је затражила повраћај списа предмета Н.Н.  од Министарства рада и социјалне политике и да је након доставе списа спровела доказни поступак и прибавила мишљење Комисије за давање мишљења о остваривању права из области борачко – инвалидске заштите града В..... На основу спроведеног доказног поступка и прибављеног мишљења, 16.6.2009. године донето је решење којим је одлучено о захтеву Н.Н. за признавање статуса борца НОР-а, као припаднику Равногорског покрета. Решење је уручено именованом 18.6.2009. године, што је он потврдио у телефонском разговору са службеним лицем Стручне службе Заштитника грађана 03.7.2009. године, о чему је сачињена службена белешка.

Како из примљеног акта произилази да је Градска управа за друштвене делатности, финансије, имовинске и инспекцијске послове града В......, у свему поступила у складу са препоруком и отклонила уочене недостатке, стекли су се услови да се поступак по притужби Н.Н. оконча, о чему у складу са чланом 29. став 1. Закона о Заштитнику грађана обавештавамо подносиоца притужбе и Градску управу за друштвене делатности, финансије, имовинске и инспекцијске послове града В......

